*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*233. számú előterjesztés*

Bátaszék Város Önkormányzat Képviselő-testületének 2022. november 30-án

15 órakor megtartandó ülésére

az E.R.Ö.V. Víziközmű Zrt. elektromos áramdíj hátralékára kezesség vállalása

|  |
| --- |
| **Előterjesztő:** Dr. Bozsolik Róbert polgármester  **Készítette**: Kondriczné dr. Varga Erzsébet jegyző    **Törvényességi ellenőrzést végezte:** dr. Firle- Paksi Anna aljegyző  **Tárgyalja:**  PG Bizottság: 2022. 11. 29. |

**Tisztelt Képviselő- testület!**

Az E.R.Ö.V. Víziközmű Zrt. az előterjesztés 1. mellékletét képező levélben kereste meg Önkormányzatunkat. A megkeresés az alábbiakat tartalmazza:

Az E-ON Energiamegoldások Kft., mint az ELMŰ-ÉMÁSZ Energiakereskedő Kft. jogutódja az E.R.Ö.V. Víziközmű Zrt. 478.686.468 Ft összegű elektromos áramdíj hátraléka kifizetésére részletfizetési kedvezményre tett ajánlatot a 2022. november 7. napján megküldött levelében. (Az E-ON Kft. hivatkozott levele az előterjesztés 2. melléklete.)

**Az E-ON Kft. ajánlatában kéri, hogy az E.R.Ö.V. Víziközmű Zrt., mint kötelezett, továbbá a tulajdonosok, mint kezesek közjegyzői okiratban nyilatkozzanak a tartozás elismeréséről és annak teljesítéséről.**

A T. Képviselő- testület előtt nem ismeretlen a probléma, hiszen két rendkívüli ülés is éppen a víziközmű vagyonhoz kapcsolódó döntések meghozatala okán került összehívásra. Az augusztus 24.-ei rendkívüli ülésen a probléma egyetlen lehetséges megoldásaként „az önkormányzat víziközmű vagyonának, víziközmű működtető eszköz tulajdonjogának és víziközmű-szolgáltatóban fennálló társasági részesedésének átruházására irányuló Integrációs Programban történő részvételéről” szóló 173/2022. (VIII. 24.) önk.-i határozatot hozta meg a testület. A határozati javaslatot tartalmazó előterjesztés pedig kifejtette, hogy az E.R.Ö.V. Víziközmű Zrt. működésében a villamos energiaár emelkedése miatt kialakult rendkívül nehéz pénzügyi helyzet megoldása - tekintettel arra, hogy a tulajdonos **önkormányzatok önerőből nem tudják finanszírozni a jelentős költségnövekményt, továbbá állami támogatás formájában történő segítségnyújtásra sem kerül sor – kényszerhelyzet elé állította az érintett önkormányzatokat.** A fogyasztók felé történő ivóvíz és a szennyvíz szolgáltatás fennakadás-mentes igénybe vételének folyamatos, zökkenőmentes fenntartása érdekében **egyedüli megoldásként számunkra az maradt, hogy ingyenesen és önkéntesen felajánlhatjuk az ellátási felelősséget és a víziközmű vagyont a Magyar Állam részére**. Majd ennek folyományaként a szeptember 19.-ei rendkívüli ülésen elfogadásra került „az önkormányzat víziközmű vagyonának és a víziközmű-szolgáltatóban fennálló társasági részesedésének átruházására irányuló tulajdonosi döntésről” szóló 217/2022. (XI. 19.) önk.-i határozat, mely az önkormányzat mintegy 2 és fél milliárd forint értékű víziközmű vagyonának a Magyar Állam részére történő ingyenes átadásáról rendelkezett.

Információink szerint folyamatban van az állami támogatás folyósítása az E.R.Ö.V kötelezettségeinek teljesítése érdekében.

Mindezek alapján nem javasoljuk, hogy Önkormányzatunk kezességet vállaljon közjegyzői okiratban az E.R.Ö.V. Zrt. elektromos áramdíj tartozására.

***H a t á r o z a t i j a v a s l a t :***

**az E.R.Ö.V. Zrt. elektromos áramdíj tartozására kezesség vállalás megtagadására**

Bátaszék Város Önkormányzatának Képviselő-testülete – mint az E.R.Ö.V. Víziközmű Zrt. egyik tulajdonosa - az E-ON Energiamegoldások Kft. által az E.R.Ö.V. Víziközmű Zrt.-től követelt 478.686.468 Ft összegű elektromos áramdíj tartozást nem ismeri el, így annak megfizetésére kezességet nem vállal.

Határidő: azonnal

*Felelős*: Dr. Bozsolik Róbert polgármester

(határozat megküldéséért)

*Határozatról értesül*: E.R.Ö.V. Zrt.

Bátaszéki KÖH pénzügyi iroda

irattár